b'\n_START_ARTICLE_\nHipnoterapija\n_START_SECTION_\nVra\xc4\x8di in \xc5\xa1amani\n_START_PARAGRAPH_\nDavno v prazgodovini se je prvo psihoterapevtsko delovanje za\xc4\x8delo kot hipnoti\xc4\x8dno delovanje vra\xc4\x8dev in \xc5\xa1amanov na druge \xc4\x8dlane skupnosti. Iz tistih \xc4\x8dasov ne obstajajo pismeni zapisi ali slike, lahko pa na podlagi \xc5\xa1e \xc5\xbeive\xc4\x8dih \xc5\xa1amanov sklepamo, da so tudi v prazgodovini uporabljali hipnozo predvsem za odpravljanje bole\xc4\x8dine in v anasteti\xc4\x8dne namene.\n_START_SECTION_\nEgipt, Antika in spalni templji\n_START_PARAGRAPH_\nPrvi zapisi o hipnozi so iz \xc4\x8dasov starega Egipta (okoli 4000 pred na\xc5\xa1im \xc5\xa1tetjem). Egip\xc4\x8danski sve\xc4\x8deniki so v spalnih templih (templjih boginje Izide) izvajali hipnozo in z njeno pomo\xc4\x8djo blagodejno vplivali na po\xc4\x8dutje. Spalni templji so bili zaveti\xc5\xa1\xc4\x8da za bolnike, kjer so zravili \xc5\xa1tevilne bolezni, med katerimi \xc5\xa1tevilne psihi\xc4\x8dne. Samo zdravljenje je vklju\xc4\x8devalo \xc5\xa1e kopeli, meditacijo in \xc5\xbertvovanje bogu za\xc5\xa1\xc4\x8ditniku in duhovom. V \xc4\x8dasu ptolemajske kulture (3 stoletje pred na\xc5\xa1im stoletjem) so prevzeli egip\xc4\x8danske spalne templje in jih zgradili v \xc5\xa1tevilnih mestnih dr\xc5\xbeavicah. Stanje spanja in \xc4\x8dakanja na zdravilne sanje so imenovali inkubacija. V tem \xc4\x8dasu, so s pomo\xc4\x8djo sugestij vplivali na osebnost bolnikov (iskalcev), na do\xc5\xbeivljanje samega sebe in sveta okoli njih. V \xc4\x8dasu vrhunca Asklepijevega kulta (bog Asklepij) je v starogr\xc5\xa1kem svetu obstajalo 450 spalnih templjev. Rimljani so to tradicijo in templje prevzeli Grkom, le da so bili templji posve\xc4\x8deni bogu Apolonu. V srednjem veku se je hipnoza nadaljevala v sufijskih tradicijah Bli\xc5\xbenjega vzhoda. V zahodnoevropskem kulturnem prostoru, pa je zaradi dominantne vloge kr\xc5\xa1\xc4\x8danstva, praksa ugasnila in znanje je tonilo v pozabo. Pod pretvezo \xc4\x8dude\xc5\xbeev, pa se je hipnoti\xc4\x8dno u\xc4\x8dinkovanje ohranjalo v sveti\xc5\xa1\xc4\x8dih in skozi postopke svetnikov, ki so s polaganjem rok zdravili bolnike.\n_START_SECTION_\nMesmer in mesmerizem\n_START_PARAGRAPH_\nZasluge, da se je v letu 1700 spet za\xc4\x8delo zanimanje za hipnozo in hipnoti\xc4\x8dne tehnike, se pripi\xc5\xa1e Franzu Mesmerju. Mesmer je prvi\xc4\x8d resno za\xc4\x8dutil, da ima hipnoza lahko zdravilen u\xc4\x8dinek, na velikem verskem zborovanju, ki ga je takrat vodil o\xc4\x8de Gassner. Jonnan Joshep Gassner je bil priznan eksorcit. Veljalo je prepri\xc4\x8danje, da hudi\xc4\x8d naj ne bi prenesel bo\xc5\xbejega dotika ob spremljajo\xc4\x8dem monotonem hipnoti\xc4\x8dnem recitiranju molitev duhovnika. Mesmer je opazoval in pri sebi spoznal, da to nima ni\xc4\x8d z vero, da gre za neko transno stanje, ki odpravlja te\xc5\xbeave. S tem je dunajski zdravnik Franc Anton Mesmer (1734-1815) postal utemeljitelj animalnega magnetizma. Po njem se tudi ta metoda zdravljena imenuje mesmerizem. Mesmerizem je poimenoval kot splo\xc5\xa1no raz\xc5\xa1irjen, fin in nemerljiv fluid, ki vpliva na ves mikro- in makrokozmos. Izoblikoval naj bi tudi pojem animalni magnetizem, ki naj bi obstajal v vsakem organizmu. Prvotno zdravljenje z magneti je nadomestil z dotikom in bo\xc5\xbeanjem. Kasneje pa je ugotovil, da zado\xc5\xa1\xc4\x8da le koncentracija magnetizerjevih misli. Med ljudmi je imel veliko privr\xc5\xbeencev, a tudi nasprotnikov.\n_START_SECTION_\nJames Braid\n_START_PARAGRAPH_\nMesmerja je na skrivaj opazoval, saj se je bal, da bo kon\xc4\x8dal podobno klavrno kot on. Sam je pri\xc5\xa1el do zaklju\xc4\x8dka, da gre, pri tako imenovanem transu, za neko vrsto spanja in tako za\xc4\x8del uporabljati besedo Hypnos (po gr\xc5\xa1kem bogu spanja). Iz tega se je kasneje razvila izpeljanka Hypnosis oz. Hipnoza. Kasneje je hotel Braid vso zadevo poimenovati monoidealizem, saj je spoznal da ne gre za nobeno spanje, saj so se ljudje popolnoma zavedali svoje okolice v \xc4\x8dasu hipnoti\xc4\x8dnega stanja. Na \xc5\xbealost pa se je beseda hipnoza med ljudmi \xc5\xbee popolnoma udoma\xc4\x8dila. Ime monoidealizem je bolje opisoval stanje, ki so ga ljudje dosegali v tem stanju. Pripravljeni so bili slediti samo eni ideji dalj \xc4\x8dasa (v zavestnem stanju je to te\xc5\xbeje).\n_START_SECTION_\nJames Esdail\n_START_PARAGRAPH_\nBil je glavni kirurg v zaporu v Kalkutu, Indija, v drugi polovici 19.stoletja. Za anestezijo je takrat uporabljal hipnozo. Svoja dognanja je \xc5\xbeelel predstaviti tudi Angle\xc5\xa1ki kraljevi zdravni\xc5\xa1ki zbornici, saj so takrat operacije opravljali kar na \xc5\xbeivo, brez anestetikov. Zbornica ga je enostavno zavrnila \xc4\x8de\xc5\xa1, da nam je Bog dal bole\xc4\x8dino in ne smemo nasprotovati bo\xc5\xbeji volji. \xc4\x8cez eno leto pa so izna\xc5\xa1li eter, ki so ga uporabljali kot anestetik.\n_START_SECTION_\nPierre Janet\n_START_PARAGRAPH_\nMnogi menijo, da je pravzaprav Janet tisti, ki je odkril podzavest. Utemeljil je pojem katarzi\xc4\x8dne psihoterapije, saj naj bi skozi katarzo \xc4\x8dlovek integriral avtomati\xc4\x8dne vedenjske vzorce v katerih ni zavedanja sebe z ob\xc4\x8dutenjem sebe. Disociacija je po njegovem mnjenju zavedanje, ki pa ni povezano oz. integrirano z zavedanjem sebe in do\xc5\xbeivljanje sebe, kot celovite osebnosti. Kasneje je ugotovil, da s pomo\xc4\x8djo hipnoze, klienti lahko podo\xc5\xbeivijo stresno situacijo in integrirajo nepredelane travmatske ob\xc4\x8dutke v ob\xc4\x8dutenje sebe. Skupaj z Breuerjem je za\xc4\x8detnik hipnoterapije.\n_START_SECTION_\n1. svetovna vojna\n_START_PARAGRAPH_\nMed letoma 1914 do 1918, so Nemci dognali, da lahko s pomo\xc4\x8djo hipnoze zdravijo tiste vojake, ki so bili v \xc5\xa1oku zaradi bombardiranja in jih s tem lahko skoraj nemudoma vrnejo nazaj v boj. Dr. Schultz izdelal formularizirano verzijo hipnoze.\n_START_SECTION_\nBreuer in Freud\n_START_PARAGRAPH_\nBreuerjeva metoda je bila hipnoti\xc4\x8da regresija in z njo povezano ozave\xc5\xa1\xc4\x8danje in prisvajanje travmati\xc4\x8dnih ob\xc4\x8dutkov in vsebin. S tem je pri\xc5\xa1el do podobnih ugotovitev kot Pierre. Freud (1856-1939) je prevzel njuna spoznanja jih teoreti\xc4\x8dno zaokro\xc5\xbeil in utemeljil in hkrati razvil tudi novo metodo prisvajanja podzavestnih vsebin s pomo\xc4\x8djo prostih asociacij in analize sanj. Za razliko od svojih predhodnikov je zavrnil hipnozo v korist svojega izuma psihoanalize, ki naj bi odpravila problem splo\xc5\xa1nega pomanjkanja hipnotibilnosti tako, da bi omogo\xc4\x8dila zdravljenje brez hipnoze.\n_START_SECTION_\nMilton H. Erickson\n_START_PARAGRAPH_\nJe znan kot vedenjski kognitivni psiholog. Njegov najve\xc4\x8dji prispevek je ravno v analizi u\xc4\x8dinkov in mehanizmov skozi katere delujejo hipnoti\xc4\x8dne sugestije, hipnoti\xc4\x8dne indukcije torej prispevek k analizi hipnoze same. Razvil je teorijo, da hipnoza ni ni\xc4\x8d drugega kot stanje uma, v katerega vstopamo spontano in pogosto._NEWLINE_S tem prav zaradi Milton-ovega dela, se je uporaba hipnoze razvila v dobro priznano dejavnost, ki so jo uporabljali zdravniki, psihologi, idt. In jo uporabljajo \xc5\xa1e danes.\n_START_SECTION_\nDogajanje na obmo\xc4\x8dju dana\xc5\xa1nje Slovenije\n_START_PARAGRAPH_\n\xc4\x8ceprav je bilo zdravljenje z magnetizmom, z dekretom dvorne pisarne in gubernijske uvedbe, prepovedano leta 1824, so njegove u\xc4\x8dinke preizku\xc5\xa1ali tudi zdravniki in laiki na Slovenskem. V prvi polovici 19. stoletja je s pomo\xc4\x8djo magnetizma zdravil usmiljeni brat in zdravnik Matev\xc5\xbe (Faust) Gradi\xc5\xa1ek (1776\xe2\x80\x931837). Znan je bil predvsem kot zagrizen homeopat. V Slovenskih Konjicah in okolici je, konec 19. in v za\xc4\x8detku 20. stoletja, kot zdraviteljica slovela baronica Adelma Vay (1840\xe2\x80\x931925). Poleg magnetizma je zdravila tudi s pomo\xc4\x8djo homeopatije. Ukvarjala pa se je tudi s spiritizmom in jasnovidnostjo. Najve\xc4\x8dkrat omenjeni, na Slovenskem delujo\xc4\x8di magnetist, pa je nedvomno duhovnik Jurij Humar. Sam si svojih zdravilnih in nekaterih drugih nenavadnih sposobnosti ni znal razlagati, najve\xc4\x8d podobnosti pa je na\xc5\xa1el z magnetizmom. Poznal je delovanje homeopatskih zdravil, u\xc4\x8dinke zdravilnih zeli\xc5\xa1\xc4\x8d. \xc5\xa0e posebej pa je poznano njegovo zdravljenje z magnetizmom, katerega u\xc4\x8dinke je za\xc4\x8del preizku\xc5\xa1ati leta 1853.\n_START_SECTION_\nLaj\xc5\xa1anje bole\xc4\x8dine\n_START_PARAGRAPH_\nHipnoza se uporablja za laj\xc5\xa1anje akutnih (opekline, bole\xc4\x8dine pri porodih) in kroni\xc4\x8dnih bole\xc4\x8din (bole\xc4\x8dine v kri\xc5\xbeu, bole\xc4\x8dine v hrbtenici, glavoboli, bole\xc4\x8dine pri rakavih obolenjih, pri artritisu, pri multipli sklerozi, pri fantomski bole\xc4\x8dini, pri bole\xc4\x8dinah v sklepih). Mehanizem kako naj bi hipnoza vplivala na prenos bole\xc4\x8dine ni znan. Pomembno je, da so bolniki pred obravnavo s hipnozo fizi\xc4\x8dno pregledani. Pri vseh bolnikih se s hipnozo ne da popolnoma odstraniti bole\xc4\x8dine. Nekateri ob\xc4\x8dutijo le olaj\xc5\xa1anje bole\xc4\x8dine in si zraven pomagajo \xc5\xa1e z drugimi sredstvi za bla\xc5\xbeitev bole\xc4\x8dine. Menijo, da se da pri dobro sugestivnih bolnikih popolnoma odstranit bole\xc4\x8dino. Pri teh se hipnoza uporablja namesto anestetika pri operacijah, v zobozdravstvu in pri porodih.\n_START_SECTION_\nHipoanastezija in priprava na operacije\n_START_PARAGRAPH_\nV zgodovini se je hipnoza veliko uporabljala za laj\xc5\xa1anje bole\xc4\x8din pri operacijah namesto anestetikov npr.: pri odstranitvi tumorjev, pri ravnanju kosti pri zlomih, pri operaciji slepi\xc4\x8da, pri odstranitvi maternice in pri bole\xc4\x8dinah pri zobozdravniku. Danes pa se ponekod uporablja kot predoperativna priprava bolnika, hipnoza naj bi v tem primeru pripomogla k hitrej\xc5\xa1emu okrevanju in zmanj\xc5\xa1evanju bole\xc4\x8dine.\n_START_SECTION_\nZdravljenje odvisnosti\n_START_PARAGRAPH_\nHipnoterapija se uporablja pri zdravljenju vseh oblik odvisnosti; pri alkoholizmu, pri odvajanju od kajenja in pri odvisnosti od drog ter pri zasvojenosti s hrano pri debelosti. Uporablja se tudi pri zdravljenju motenj hranjenja (bulimija, anoreksija).\n_START_SECTION_\nSomatske motnje\n_START_PARAGRAPH_\nHipnoza se uporablja za zdravljenje razli\xc4\x8dnih dermatolo\xc5\xa1kih te\xc5\xbeav kot so srbe\xc5\xbe in bradavice. Uporablja se tudi pri motnjah v delovanju se\xc4\x8dil (npr. zastoj urina), pri te\xc5\xbeavah z vidom, pri nevrolo\xc5\xa1kih motnjah po mo\xc5\xbeganski kapi, pri astmi, pri nekaterih plju\xc4\x8dnih zapletih, pri hemofiliji, pri hipertenziji ter pri razli\xc4\x8dnih te\xc5\xbeavah s prebavili.\n_START_SECTION_\nGinekologija in porodni\xc5\xa1tvo\n_START_PARAGRAPH_\nHipnoza se veliko uporablja v porodni\xc5\xa1tvu, predvsem pri zmanj\xc5\xa1evanju predporodnih du\xc5\xa1evnih napetosti in pri zmanj\xc5\xa1evanju bole\xc4\x8din med samim porodom. Uporablja se tudi za zdravljenje nose\xc4\x8dni\xc5\xa1kega bruhanja ter pri bolnicah, ki imajo te\xc5\xbeave s prezgodnjimi porodi in s spontanimi splavi. S hipnozo se da vplivati na negativna stali\xc5\xa1\xc4\x8da, tesnobnost in strahove v zvezi s porodom ter na poporodne depresije. V ginekologiji se hipnoza uporablja za zdravljenje trdovratnih vnetij no\xc5\xbenice, pri bole\xc4\x8dih menstruacijah, pri izostankih menstruacij in pri po-menopavzalnih te\xc5\xbeavah.\n_START_SECTION_\n\xc4\x8custvene in psihiatri\xc4\x8dne motnje\n_START_PARAGRAPH_\nHipnoterapija se uporablja pri raznih \xc4\x8dustvenih motnjah kot so depresija, nespe\xc4\x8dnost, ob\xc4\x8dutek jeze, krivde strahu, tesnobnosti in v stanjih po travmati\xc4\x8dnem stresu. Uporablja se tudi pri te\xc5\xbejih boleznih kot so bipolarnost in ve\xc4\x8dplastnih osebnostnih motnjah.\n_START_SECTION_\nNevarnosti\n_START_PARAGRAPH_\nNi dokazov da bi hipnoza negativno vplivala na na\xc5\xa1e zdravje, kakor tudi ni mo\xc5\xbeno da se kdo ne bi zbudil iz hipnoze. Pri nekaterih pacientih se ob nepravilnem ravnanju hipnoterapevta lahko pojavijo blokade,zmedenost, zaspanost, glavobol, panika, depresija in jok. Zato je pomembno da je terapevt psiholo\xc5\xa1ko iz\xc5\xa1olan.'